《中秋故乡南邻杨氏招饮》
元代·刘诜

老来归故里，百事非故情。惟有山间月，犹作儿时明。

是时秋且半，夕气忽已清。南邻招客饮，步听危涧声。

月色酒中乱，树影盘中横。乡曲佳节意，风露白发茎。

我怀岂在酒，酒觞且徐倾。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。